Oupa tjaila vir oulaas – dalenatjie se sketsblad
Oupa tjaila vir oulaas
My Oupa aan moederskant het Dinsdag skuins na 17:00 aanbeweeg na 'n beter plek. Hy was vir ampertjies 'n jaar in die siekeboeg van 'n aftree-oord, sy laaste aardse tuiste. Demensie en verskeie organe op die randjie van versaking het sy oumens lyf taamlik beetgepak. Hy was 80 jaar oud, het hierdie mylpaal in Mei 2012 gevier.
My Oupa was 'n moeilike maar besonderse man. Hy was 'n aspirant joernalis op sy dag en het vir 'n wyle as korrespondent in sy area opgetree vir 'n nasionale koerant. Hy was 'n plaasseun en het met volstruise geboer. My Ouma is jonk aan bloedkanker oorlede, my ma was maar 18 en vanjaar was dit 35 jaar gelede. Oupa het vir nog so 6 of 7 jaar na haar afsterwe geboer maar toe besluit om die plaas te verkoop, dorp toe te trek en vir 'n salaris te werk. Hy en my Ouma het 4 kinders gehad – twee dogters en twee seuns. My ma is die oudste.
Oupa het nooit weer getrou nie maar hy het vir die laaste tien of meer jaar 'n inwonende vriendin gehad. Oor haar gaan ek niks sê nie, sy is dit nie werd nie.
Oupa was 'n liefhebber van mooi woorde en stories. Hy het ook vir ieder en elk 'n bynaam gehad, meestal uiters gepas by die persoon se geaardheid of manerismes of soms was dit net 'n lekker rymelary, soos die een vir sy stiefouma – Ouma Tienie Landini… Hy het altyd 'n interessante brokkie inligting of nuus gehad om met ons te deel. Ai, en kon hy homself nou lekker in die rede val as hy met 'n storie begin. Jy dink nog hy is besig met een storie dan het hy al afgedwaal na die volgende! Maar moenie bekommer nie, hier teen die einde dan vang hy weer die eerste draad en dan bring hy die spul slim en stil-stil weer mooi bymekaar.
Ek is hartseer oor my Oupa wat vort is, trappe op hemel toe. Ek berus daarby dat dit die beste is en dat hy nou op 'n baie beter plek is. Hy en my Ouma kan nou hul onderbroke huwelik se bande weer optel en mekaar weer geniet soos toe hulle jonk was, tot in lengte van dae.